Mugabe is “skolier van die eeu”Robert en Grace Mugabe. Foto: GCIS Die Zimbabwe Broadcasting Corporation (ZBC) berig dat dr. Olivia Muchena, minister van hoër en tersiêre onderwys, tydens die geleentheid gesê het dat Mugabe ŉ fantastiese skolier is en dat geen leier al só prestasie behaal het nie. Muchena het gesê as ‘n vooraanstaande afstandsonderrigstudent is Mugabe ‘n spesialis in politieke ekonomie en maatskaplike ingenieurswese. Dit kom kort na berigte dat Mugabe sy vrou, Grace, se doktoraat nagesien het. Oppah Muchinguri, uittredende hoof van die Zanu-PF-vroueliga, het vroeër die week tydens ŉ saamtrek in Mazowe, noord van Harare, gesê Grace Mugabe het slapelose nagte gehad terwyl sy vir haar doktorsgraad studeer het, “terwyl president Mugabe dit nagesien het”. Haar uitlatings het opnuut ŉ herrie veroorsaak oor die doktorsgraad wat deur die Universiteit van Zimbabwe aan Grace toegeken is, glo twee maande nadat sy daarvoor begin studeer het. Talle Zimbabwiërs glo dat die graad op ŉ bedrieglike wyse aan Grace, ŉ voormalige tikster, toegeken is om steun te verleen aan haar nuwe politieke loopbaan. Die 49-jarige Grace gaan oorneem as hoof van die Zanu-PF se vroueliga en het al te kenne gegee dat sy ambisie het om president te word.